钦定古今图书集成/明伦汇编/家范典/第012卷 > 吕氏春秋 > 《精通》
## 钦定古今图书集成/明伦汇编/家范典/第012卷 > 吕氏春秋 > 《精通》

锺子期夜闻击磬者而悲，使人召而问曰：“子何击磬
之悲也？”答曰：“臣之父不幸而杀人，不得生；臣之母得
生而为公家为酒，臣之身得生而为公家击磬。臣不
睹臣之母三年矣，是故悲也。”周有申喜者，亡其母，闻
乞人歌于门下而悲之，动于颜色，与之语，盖其母也。
故父母之于子也，子之于父母也，一体而两分，同气
而异息，若草莽之有花实，若树木之有根。心也虽异
处而相通，隐志相及，疾痛相救，忧思相感，生则相欢，
死则相哀，此之谓“骨肉之亲。”神出于忠而应乎心，两
精相得，岂待言哉。